### NN 39/2024 (3.4.2024.), Pravilnik o izmjenama i dopunama Pravilnika o sadržaju i načinu vođenja Registra zaklada Republike Hrvatske i Registra stranih zaklada u Republici Hrvatskoj

MINISTARSTVO PRAVOSUĐA I UPRAVE

704

Na temelju članka 24. stavka 4. Zakona o zakladama (»Narodne novine«, br. 106/18., 98/19. i 151/22.), ministar pravosuđa i uprave donosi

PRAVILNIK

O IZMJENAMA I DOPUNAMA PRAVILNIKA O SADRŽAJU I NAČINU VOĐENJA REGISTRA ZAKLADA REPUBLIKE HRVATSKE I REGISTRA STRANIH ZAKLADA U
 REPUBLICI HRVATSKOJ

Članak 1.

U Pravilniku o sadržaju i načinu vođenja Registra zaklada Republike Hrvatske i Registra stranih zaklada u Republici Hrvatskoj (»Narodne novine«, broj 56/19.) članak 2. mijenja se i glasi:

»(1) Zaklade su upisuju u Registar zaklada Republike Hrvatske (u daljnjem tekstu: registar zaklada) pri županijama odnosno Gradu Zagrebu, prema sjedištu zaklade.

(2) Registar zaklada je središnja elektronička baza podataka koja se vodi pri nadležnom upravnom tijelu županije odnosno Grada Zagreba (u daljnjem tekstu: nadležno tijelo) jedinstveno za sve zaklade u Republici Hrvatskoj.«.

Članak 2.

U članku 3. stavku 1. točka 7. mijenja se i glasi:

»7. svrha zaklade (općekorisna, dobrotvorna, s naznakom kruga osoba prema kojima se svrha zaklade ostvaruje), sukladno članku 3. Zakona o zakladama (»Narodne novine«, br. 106/18., 98/19. i 151/22., u daljnjem tekstu: Zakon)«.

Stavak 9. mijenja se i glasi:

»(9) Registar zaklada sadrži rubriku »Napomena« u koju se upisuju podaci vezani za djelovanje zaklade (pokrenutim upravnim sporovima, sigurnosnim mjerama, predstečajnoj nagodbi, izdanim obveznim prekršajnim nalozima, podnesenim optužnim prijedlozima, postojanju zapreke za zastupanje, postojanju zapreke za članstvo u tijelu upravljanja, inspekcijskim mjerama, prekidu postupka i slično) te za prestanak.«.

Članak 3.

U članku 4. stavku 5. riječi: »Ministarstvu uprave (u daljnjem tekstu: Ministarstvo)« zamjenjuju se riječima: »tijelu državne uprave nadležnom za poslove opće uprave«.

U stavku 6. riječ: »Ministarstvu« zamjenjuje se riječima: »tijelu državne uprave nadležnom za poslove opće uprave«.

Članak 4.

U članku 6. iza stavka 5. dodaje se stavak 6. koji glasi:

»(6) Zahtjevu za upis u registar zaklada prilažu se i ovjerene izjave zakladnika, osobe ovlaštene za zastupanje zaklade te člana tijela upravljanja zaklade o nepostojanju zapreke iz članka 15. stavaka 3. i 4. Zakona.«.

Članak 5.

U članku 8. stavak 3. mijenja se i glasi:

»(3) Zahtjevu iz stavka 2. ovog članka, ovisno o promjeni koja se prijavljuje, prilažu se:

– zapisnik o radu i odlukama tijela zaklade, koje je po statutu nadležno za donošenje odluke zbog koje se traži upis promjene u registar zaklada

– ovjerene izjave osobe ovlaštene za zastupanje zaklade te člana tijela upravljanja zaklade o nepostojanju zapreke iz članka 15. stavka 4. Zakona

– novi statut ili njegove izmjene i dopune

– izmjene ili dopune akta o osnivanju

– popunjeni i potpisani primjerak obrasca s podacima o osobama ovlaštenim za zastupanje i članovima tijela upravljanja zaklade, odnosno s podacima o likvidatoru.«.

Članak 6.

U članku 11. stavku 5. riječ: »Ministarstvu« zamjenjuje se riječima: »tijelu državne uprave nadležnom za poslove opće uprave«.

Članak 7.

U članku 12. stavku 1. točka 7. briše se.

Dosadašnje točke 8., 9. i 10. postaju točke 7., 8. i 9.

Iza stavka 2. dodaje se stavak 3. koji glasi:

»(3) Registar stranih zaklada sadrži rubriku »Napomena« u koju se upisuju podaci vezani za djelovanje strane zaklade (pokrenutim upravnim sporovima, izdanim obveznim prekršajnim nalozima, podnesenim optužnim prijedlozima, postojanju zapreke za zastupanje, inspekcijskim mjerama i slično) te za prestanak.«.

Članak 8.

U članku 13. stavak 4. mijenja se i glasi:

»(4) U zbirku isprava pohranjuje se:

– rješenje o upisu u registar stranih zaklada, odnosno rješenje o upisu promjene u registar stranih zaklada

– popunjeni i potpisani primjerak obrasca zahtjeva za upis u registar stranih zaklada, odnosno popunjeni i potpisani primjerak obrasca zahtjeva za upis promjena u registar stranih zaklada

– izvadak iz registra strane države u koji je strana zaklada upisana iz kojega je vidljivo tko je ovlašten zastupati stranu zakladu te s kojom je svrhom osnovana

– akt o osnivanju, statut ili druga isprava o osnivanju, koju je ovjerilo nadležno tijelo strane države iz koje je vidljivo tko je ovlašten zastupati stranu zakladu te s kojom je svrhom osnovana, ako po pravu države po kojem je osnovana nije propisan upis u registar

– odluka o djelovanju strane zaklade u Republici Hrvatskoj, odluke o promjeni podataka iz odluke o djelovanju strane zaklade u Republici Hrvatskoj te odluka o prestanku strane zaklade u Republici Hrvatskoj

– odluka o imenovanju osoba ovlaštenih za zastupanje strane zaklade u Republici Hrvatskoj

– ovjereno revizorsko izvješće o poslovanju strane zaklade u prethodnoj poslovnoj godini

– preslika isprave o identitetu osobe ovlaštene za zastupanje strane zaklade u Republici Hrvatskoj

– drugi dokazi ako su posebnim zakonom propisane posebne pretpostavke za upis u registar stranih zaklada u Republici Hrvatskoj

– ovjereni prijevod na hrvatskom jeziku i latiničnom pismu dokumenata iz podstavaka 3. – 7. ovoga stavka.«.

Članak 9.

U članku 14. stavak 3. mijenja se i glasi:

»(3) Zahtjevu za upis u registar stranih zaklada prilažu se:

– izvadak iz registra strane države u koji je strana zaklada upisana iz kojega je vidljivo tko je ovlašten zastupati stranu zakladu te s kojom je svrhom osnovana

– ovjerena izjava nadležnog tijela strane zaklade da za stranu zakladu i osobu ovlaštenu za zastupanje strane zaklade ne postoji zapreka u smislu članka 15. stavka 4. Zakona

– akt o osnivanju, statut ili druga isprava o osnivanju, koju je ovjerilo nadležno tijelo strane države iz koje je vidljivo tko je ovlašten zastupati stranu zakladu te s kojom je svrhom osnovana, ako po pravu države po kojem je osnovana nije propisan upis u registar

– odluka o djelovanju strane zaklade u Republici Hrvatskoj

– odluka o imenovanju osobe ovlaštene za zastupanje strane zaklade u Republici Hrvatskoj

– ovjerena izjava osobe ovlaštene za zastupanje strane zaklade u Republici Hrvatskoj o nepostojanju zapreke iz članka 15. stavka 4. Zakona

– ovjereno revizorsko izvješće o poslovanju strane zaklade u prethodnoj poslovnoj godini

– preslika isprave o identitetu osobe ovlaštene za zastupanje strane zaklade u Republici Hrvatskoj

– potvrda o OIB-u strane zaklade izdana od Ministarstva financija, Porezne uprave

– drugi dokazi ako su posebnim zakonom propisane posebne pretpostavke za upis u registar stranih zaklada

– ovjereni prijevod na hrvatskom jeziku i latiničnom pismu dokumenata iz podstavaka 1. – 7. ovoga stavka.«.

Članak 10.

U članku 15. stavak 4. mijenja se i glasi:

»(4) Zahtjevu za upis promjena u registar, ovisno o promjeni koja se prijavljuje, prilažu se:

– odluka nadležnog tijela o promjeni podataka iz odluke o djelovanju strane zaklade u Republici Hrvatskoj

– odluka o prestanku strane zaklade u Republici Hrvatskoj

– ovjerena izjava osobe ovlaštene za zastupanje strane zaklade u Republici Hrvatskoj o nepostojanju zapreke iz članka 15. stavka 4. Zakona

– preslika isprave o identitetu osobe ovlaštene za zastupanje strane zaklade u Republici Hrvatskoj

– ovjereni prijevod na hrvatskom jeziku i latiničnom pismu dokumenata iz podstavaka 1. – 3. ovoga stavka.«.

Članak 11.

U članku 16. iza stavka 3. dodaje se novi stavak 4. koji glasi:

»(4) Izvadak sadrži i podatke koji se upisuju u rubriku »Napomena«.«

Dosadašnji stavci 4., 5., 6. i 7. postaju stavci 5., 6., 7. i 8.

Članak 12.

U članku 18. stavku 2. riječ: »Ministarstva« zamjenjuje se riječima: »tijela državne uprave nadležnog za poslove opće uprave«.

Članak 13.

U članku 22. riječi: »internetskoj stranici nadležnog tijela i Ministarstva« zamjenjuju se riječima: »mrežnoj stranici nadležnog tijela i tijela državne uprave nadležnog za poslove opće uprave«.

Članak 14.

Obrasci broj 1, 3, 4 i 5 u izmijenjenom sadržaju, tiskani su uz ovaj Pravilnik i čine sastavni dio Pravilnika o sadržaju i načinu vođenja Registra zaklada Republike Hrvatske i Registra stranih zaklada u Republici Hrvatskoj.

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 230-01/23-01/93

Urbroj: 514-07-04/01-24-03

Zagreb, 22. ožujka 2024.

Ministar
 dr. sc. Ivan Malenica, v. r.

![](/files/_web/sluzbeni-dio/2024/132942/images/7808.jpg)

![](/files/_web/sluzbeni-dio/2024/132942/images/7801.jpg)

![](/files/_web/sluzbeni-dio/2024/132942/images/7793.jpg)

![](/files/_web/sluzbeni-dio/2024/132942/images/7784.jpg)

![](/files/_web/sluzbeni-dio/2024/132942/images/7777.jpg)

![](/files/_web/sluzbeni-dio/2024/132942/images/7770.jpg)

![](/files/_web/sluzbeni-dio/2024/132942/images/7762.jpg)

![](/files/_web/sluzbeni-dio/2024/132942/images/7753.jpg)

![](/files/_web/sluzbeni-dio/2024/132942/images/7742.jpg)

![](/files/_web/sluzbeni-dio/2024/132942/images/7734.jpg)

![](/files/_web/sluzbeni-dio/2024/132942/images/7726.jpg)